**Μετοχές Ενεργητικής Φωνής**

|  |  |
| --- | --- |
| **Ενεστώτας** | λύων, λύουσα, λῦον |
| **Μέλλοντας** | λύσων, λύσουσα, λῦσον |
| **Αόριστος** | λύσας, λύσασα, λῦσα |
| **Παρακείμενος** | λελυκώς, λελυκυῖα, λελυκός |

**Μετοχές Μέσης και Παθητικής Φωνής**

|  |  |
| --- | --- |
| **Ενεστώτας** | λυόμενος, λυομένη, λυόμενον |
| **Μέσος Μέλλοντας** | λυσόμενος, λυσομένη, λυσόμενον |
| **Παθητικός Μέλλοντας** | λυθησόμενος, λυθησομένη, λυθησόμενον |
| **Μέσος Αόριστος** | λυσάμενος, λυσαμένη, λυσάμενον |
| **Παθητικός Αόριστος** | λυθείς, λυθεῖσα, λυθέν |
| **Παρακείμενος** | λελυμένος, λελυμένη, λελυμένον |

**Συντακτική αναγνώριση μετοχών**

* Η μετοχή συμφωνεί με το υποκείμενό της σε αριθμό, πτώση και γένος.
* Η μετοχή είναι **συνημμένη,** όταν το υποκείμενό της παίζει και άλλο συντακτικό ρόλο στην πρόταση.

Βασιλεὺς ἔπεμψε ἀγγέλους αἰτησομένους γῆν τε καὶ ὕδωρ.

αντικείμενο ρήματος & υποκείμενο μετοχής

Ξέρξης άγείρας τὴν στρατιὰν αὐτοῦ ἦλθεν ἐπὶ τὴν Ἐλλάδα.

υποκείμενο ρήματος & μετοχής

* Η μετοχή είναι **απόλυτη**, όταν το υποκείμενό της δεν παίζει κανένα άλλο ρόλο στην πρόταση. Διακρίνεται στη γενική απόλυτη (απόλυτη μετοχή προσωπικών ρημάτων) και στην αιτιατική απόλυτη (απόλυτη μετοχή των απροσώπων ρημάτων /απροσώπων εκφράσεων).

Δρυὸς πεσούσης πᾶς ἀνὴρ ξυλεύεται.

υποκείμενο μετοχής (γενική απόλυτη)

Κρέοντος βασιλεύοντος οὐ μικρὰ συμφορὰ κατέσχε Θήβας.

Υποκείμενο μετοχής (γενική απόλυτη)

Ἐξόν μοι ἴσον λαμβάνειν οὐκ ἐλάμβανον.

αιτιατική απόλυτη (μετοχή ἔξεστι)

**Κατηγορηματική Μετοχή[[1]](#footnote-1)**

Είναι πάντοτε συνημμένη μετοχή. Το υποκείμενο της κατηγορηματικής μετοχής λειτουργεί ως υποκείμενο και ως αντικείμενο του ρήματος εξάρτησης. Όταν η κατηγορηματική μετοχή βρίσκεται σε ονομαστική πτώση, είναι συνημμένη στο υποκείμενο του ρήματος (υποκείμενο κατηγορηματική μετοχής =υποκείμενο ρήματος). Όταν η κατηγορηματική μετοχή βρίσκεται σε πλάγια πτώση (γενική, δοτική, αιτιατική), είναι συνημμένη στο αντικείμενο του ρήματος (υποκείμενο κατηγορηματικής μετοχής =αντικείμενο ρήματος)

|  |  |
| --- | --- |
| **Ρήματα με κατηγορηματική μετοχή** | **Παραδείγματα** |
| εἰμί, γίγνομαι, ὑπάρχω | **Προσεοικότες** γίγνονται τοῖς γονεῦσιν οἱ παῖδες. |
| δῆλός εἰμι(= είμαι φανερός), διαβιῶ / διαμένω (= ζω κάπου μόνιμα), διάγω / διαγίγνομαι (= περνώ τον καιρό μου), οὐ διαλείπω (= δε σταματώ), διατελῶ (= είμαι συνεχώς), λανθάνω (= μένω απαρατήρητος), οἴχομαι (= έχω φύγει), τυγχάνω (= συμβαίνει να είμαι, είμαι), φαίνομαι / φανερός ἐιμι (= είμαι φανερός), φθάνω (= προφταίνω).[[2]](#footnote-2) | Δῆλος ἦν **ἐπιθυμῶν** προσελθεῖν. (= Επιθυμούσε φανερά να έρθει.)  Φανερὸς ἦν τοῖς νόμοις **λατρεύων**. (= Φανερά υπηρετούσε τους νόμους.)  Αὐτοὶ φθήσονται τοῦτο **δράσαντες**. |
| Ρήματα που σημαίνουν **έναρξη, λήξη, καρτερία, ανοχή, κάματο**, όπως *ἄρχω, ἄρχομαι, ἀπαλλάττομαι, ἀπολείπω, ἐπιλείπω* (= αφήνω), *λήγω, παύω, παύομαι, ὑπάρχω* (= αρχίζω πρώτος), *ἀνέχομαι, ἀπαγορεύω, κάμνω* (= κουράζομαι), *καρτερῶ, ὑπομένω* κ.τ.ό.: | Ἄρξομαι **διδάσκων** ἐκ τῶν θείων.  Παύσασθε περὶ τούτου **κατηγοροῦντες** ἀλλήλων.  Ἀλλὰ μὴ κάμῃς φίλον ἄνδρα **εὐργετῶν**. (= Mήν κουραστείς να ευεργετείς) |
| Ρήματα που σημαίνουν **αίσθηση, γνώση, μάθηση, μνήμη** και τα **αντίθετά τους**, όπως *ἀγνοῶ, αἰσθάνομαι, ἀκούω, γιγνώσκω, ἐπίσταμαι, εὑρίσκω, ὁρῶ, περιορῶ* (= αδιαφορώ, επιτρέπω), *μανθάνω, ἐνθυμοῦμαι, μέμνημαι, ἐπιλανθάνομαι* (= ξεχνώ) κ.τ.ό.: | Αἰσθάνομαί τινας **παραβαίνοντας** τοὺς νόμους.  Μαζαῖος ἤκουσεν ἤδη **προσάγοντα**Ἀλέξανδρον.  Μέμνημαι τοιαῦτα **ἀκούσας** σου. |
| Ρήματα που σημαίνουν **αγγελία, δείξη, έλεγχο**, όπως *(ἀν)αγγέλω, ἐπιδείκνυμι, ἀποδείκνυμι, δηλῶ, ἀποφαίνω, ἐλέγχω* (= αποδεικνύω), *παρέχω* (= παρουσιάζω), *φαίνω, φαίνομαι* κ.τ.ό.: | Ἐπιδείξω Μειδίαν τουτονὶ μὴ μόνον εἰς ἐμὲ ἀλλὰ καὶ εἰς ὑμᾶς **ὑβρικότα**.  Οὐκ ἐξελέγξω σε **ψευδόμενον.** |
| Ρήματα που σημαίνουν **ψυχικό πάθος**, όπως *ἀγανακτῶ, αἰσχύνομαι, ἄχθομαι, ἥδομαι* (= ευχαριστιέμαι), *χαίρω, λυποῦμαι, ὀργίζομαι, τέρπομαι, βαρέως φέρω* κ.τ.ό.: | Ἀγανακτῶ **ὁρῶν** τὴν συκοφαντίαν ἄμεινον τῆς φιλοσοφίας φερομένην.  Καὶ ἐγὼ τοῖς καλῶς ἐρωτῶσι χαίρω **ἀποκρινόμενος.** |
| Τα ρήματα *εὖ / καλῶς / δίκαια / κακῶς ποιῶ, χαρίζομαι, ἀδικῶ, νικῶ, περιγίγνομαι* (= υπερτερώ), *κρατῶ, ἡττῶμαι, λείπομαι* (= υστερώ) κ.τ.ό. μεταφράζονται *«με το να» + υποτακτική, «που» + οριστική ή «στο να» + υποτακτική*: | Ἀδικεῖτε πολέμου **ἄρχοντες** καὶ σπονδὰς **λύοντες**. (= Αδικείτε **με το να αρχίζετε** πόλεμο και **με το να καταλύετε** τις συνθήκες ειρήνης )  Εὖ γ' ἐποίησας **ἀναμνήσας** με. (= Καλά έκανες **που** μου το **θύμισες**.)  Καὶ τούτου οὐχ ἡττησόμεθα **εὖ ποιοῦντες**. (= Δε θα φανούμε κατώτεροι από αυτόν **στο να ευεργετούμε**) |

**Παρατηρήσεις**

Α. Μια μετοχή που εξαρτάται από ρήμα ψυχικού πάθους μπορεί να είναι και αιτιολογική. Είναι **κατηγορηματική**, όταν δηλώνει πράξη σύγχρονη προς αυτό που δηλώνει το ρήμα, και **αιτιολογική** όταν δηλώνει πράξη προτερόχρονη.

Άλλ’ ἥδομαι ἐπαινούμενος (=κατηγορηματική μετοχή)

Ἀλλ’ἥδομαι ἐπαινεθεὶς (=αιτιολογική)

Ἥδομαι, ὦ Κλέαρχε, ἀκούων σου λέγοντος (κατηγορηματική)

Καὶ μετεμέλοντο ταὰς σπονδὰς οὐ δεξάμενοι (αιτιολογική)

Β. Αρκετά ρήματα που συντάσσονται με κατηγορηματική μετοχή, συντάσσονται και με απαρέμφατο, έχουν όμως διαφορετική σημασία.

|  |  |  |
| --- | --- | --- |
| **αἰδοῦμαι/αἰσχύνομαι** | +μετοχἠ (=ντρέπομαι που)  +απαρέμφατο (=ντρέπομαι να) | Οὐ γὰρ αἰσχὐνομαι μανθάνων (=δεν ντρέπομαι που μαθαίνω)  Αἰσχύνομαι εἰπεῖν τἀληθῆ (=ντρέπομαι να πω την αλήθεια) |
| **γιγνώσκω** | + μετοχή (=γνωρίζω /καταλαβαίνω ότι)  + απαρέμφατο (κρίνω ότι, αποφασίζω να) | Ἔγνω ἐγγὺς ὄντα Ἀλεξανδρον (=κατάλαβα ότι ο Αλέξανδρος είναι κοντά)  Ἀλέξανδρος ἔγνω διαβαίνει Ἴστρον (=ο Αλέξανδρος αποφάσισε να διαβεί τον Ίστρο) |
| **μανθάνω** | + μετοχή (= μαθαίνω ότι)  + απαρέμφατο (= μαθαίνω να) | Ἔμαθον τὸν βασιλέα αἱρεῖν τὰ τῆς πόλεως τείχη (=έμαθαν ότι ο βασιλιάς κατέλαβε τα τείχη)  Ἔμαθον ἀκοντίζειν (=έμαθαν να ρίχνουν τα ακόντια) |
| **οἶδα** | + μετοχή (= γνωρίζω ότι /που)  + απαρέμφατο (= είμαι ικανός να, ξέρω να ) | Οὐδένα οἶδα μισοῦντα τοὺς ἐπαινοῦτας (=κανένα δεν ξέρω που να μισώ αυτούς που τον επαινούν)  Ὀλύνθιοι ἴσασι τὸ μέλλον προορᾶν (=οι Ολύνθιοι ξέρουν να προβλέπουν το μέλλον) |
| **ἐπίσταμαι** | + μετοχή (= γνωρίζω καλά ότι )  + απαρέμφατο (=ξέρω καλά να) | Τοῦτον ἐπίστασθε ὑμᾶς προδόντα (= Αυτός γνωρίζετε ότι σας πρόδωσε)  Τιμᾶν ἐπίστασθε τοὺς ἀγαθοὺς ἄνδρας (=ξέρετε καλά να τιμάτε τους γενναίους άνδρες) |
| **φαίνομαι** | + μετοχή (= είναι φανερό ότι, φανερά)  +απαρέμφατο (=δίνω την εντύπωση ότι) | Πάντων τῶν ἡλίκων διαφέρων έφαίνετο (=φανερά διέφερε από όλους τους συνομηλίκους /είναι φανερό ότι διέφερε από όλους τους συνομήλικους)  Πάντων ταῶν ἡλίκων διαφέρειν έφαίνετο (= έδινε την εντύπωση ότι διέφερε από όλους τους συνομηλίκους)  Γελοῖος ἐφαινόμην σοι εἶναι (=σου έδινα την εντύπωση ότι είμαι γελοίος) |

1. <http://www.study4exams.gr/anc_greek/course/view.php?id=58#1> [↑](#footnote-ref-1)
2. Tα ρήματα αυτά μπορεί να αποδοθούν με τροπικό επίρρημα και η κατηγορηματική μετοχή που εξαρτάται απο αυτά με ρήμα: δῆλος εἰμι (=φανερά), διαβιῶ/διαμένω/διάγω/διαγίγνομαι/διατελῶ/οὐ διαλείπω (=συνεχώς), λανθάνω (=κρυφά), οἴχομαι (=γρήγορα, αμέσως), τυγχάνω (=τυχαία), φαίνομαι/φανερός είμί (=φανερά)/φθάνω (=πρώτα)  
    [↑](#footnote-ref-2)